Source: http://www.hospodarskyklub.sk/hd-dennik/index.cgi?2004.1.22+Domace+47
Timestamp: 2020-07-06 08:50:00+00:00
Document Index: 15121856

Matched Legal Cases: ['§ 138', '§ 3', '§ 136', '§ 77', '§ 122', '§ 138', '§ 2', '§ 49', '§ 142', '§ 2', '§ 138']

Vymeriavacím základom zamestnanca (§ 138 ods. 1 zákona č. 461/2003 Z. z. o sociálnom poistení) je:
a) príjem zamestnanca za vykonanú prácu, ktorý podlieha dani z príjmov fyzických osôb podľa osobitných predpisov (§ 3 ods. 1 písm. a) zákona č. 366/1999 Z. z. o daniach z príjmov v znení neskorších predpisov),
c) náhrada mzdy za dovolenku na zotavenie, náhrada mzdy za sviatok a náhrada mzdy pri prekážkach v práci podľa osobitných predpisov (§ 136 až 144 Zákonníka práce v znení neskorších predpisov), náhrada mzdy plynúca z neplatného skončenia pracovného pomeru (§ 77 až 80 Zákonníka práce v znení neskorších predpisov) a náhrada za pohotovosť podľa § 122 ods. 3 zákona č. 315/2001 Z. z.
Do vymeriavacieho základu zamestnanca sa nezahŕňa odstupné, odchodné, cestovné náhrady, výnosy z kapitálových podielov (akcií) alebo obligácií, odmena za pracovnú pohotovosť, príspevky zo sociálneho fondu, príspevky na doplnkové dôchodkové poistenie do výšky 3 % hrubých ročných príjmov zamestnanca, ktoré platí zamestnávateľ za zamestnanca podľa zákona NR SR č. 123/1996 Z. z. o doplnkovom dôchodkovom poistení zamestnancov a o zmene a doplnení niektorých zákonov v znení zákona č. 409/2000 Z. z., príjem zamestnanca v súvislosti s používaním motorového vozidla na služobné účely a súkromné účely, odmeny podľa osobitných predpisov v oblasti priemyselných práv, odmeny vyplácané pri pracovných jubileách a životných jubileách, odmeny pri odchode do starobného dôchodku a plnenia poskytované zamestnávateľom zamestnancovi zo zisku po zdanení, plnenia poskytnuté zamestnávateľom po skončení pracovného pomeru, služobného pomeru, štátnozamestnaneckého pomeru a náhrada príjmu pri dočasnej pracovnej neschopnosti zamestnanca podľa zákona č. 462/2003 Z. z. o náhrade príjmu pri dočasnej pracovnej neschopnosti zamestnanca a o zmene a doplnení niektorých zákonov (§ 138 ods. 2 zákona č. 461/2003 Z. z.).
V prípade určenia vymeriavacieho základu zamestnanca rozhodujúcim obdobím je kalendárny mesiac, za ktorý platí poistné na nemocenské poistenie, poistné na dôchodkové poistenie a poistné na poistenie v nezamestnanosti.
Vymeriavací základ, pokiaľ tento zákon neustanovuje inak, je mesačne najmenej vo výške minimálnej mzdy (§ 2 ods. 1 písm. b) zákona NR SR č. 90/1996 Z. z. o minimálnej mzde v znení neskorších predpisov - od 1. 10. 2003 vo výške 6080 Sk mesačne) zamestnanca v pracovnom pomere odmeňovaného mesačnou mzdou, ktorá platí k prvému dňu kalendárneho mesiaca, za ktorý sa platí poistné na nemocenské poistenie, poistné na dôchodkové poistenie, poistné na poistenie v nezamestnanosti a poistné do rezervného fondu. Ak ide o zamestnanca, ktorý je poberateľom invalidného dôchodku priznaného z dôvodu poklesu schopnosti vykonávať zárobkovú činnosť, najviac o 70 %, a o mladistvého zamestnanca staršieho ako 16 rokov, vymeriavací základ je mesačne najmenej 75 % vymeriavacieho základu zamestnancov v pracovnom pomere odmeňovaných mesačnou mzdou, ktorá platí k prvému dňu kalendárneho mesiaca, za ktorý sa platí poistné na nemocenské poistenie, poistné na dôchodkové poistenie, poistné na poistenie v nezamestnanosti a poistné do rezervného fondu, teda 4560 Sk mesačne.
Vymeriavací základ zamestnanca, ktorý má dohodnutý pracovný pomer na kratší pracovný čas podľa § 49 zákona č. 311/2001 Z. z. v znení zákona č. 210/2003 Z. z. (Zákonníka práce), je najmenej v sume príjmu zodpovedajúcej kratšiemu pracovnému času.
Vymeriavací základ je mesačne najmenej v sume náhrady mzdy poskytnutej z dôvodu prekážok v práci na strane zamestnávateľa podľa § 142 Zákonníka práce a v prípade fyzickej osoby vo výkone väzby a fyzickej osoby vo výkone trestu odňatia slobody, ak sú zaradené do práce, v sume pracovnej odmeny podľa § 2 ods. 1 nariadenia vlády SR č. 499/2002 Z. z. o výške pracovnej odmeny a o podmienkach jej poskytovania obvineným a odsúdeným, o výške peňažnej odmeny za výkon iných prospešných prác a o podmienkach jej poskytovania odsúdeným.
Vymeriavací základ na platenie poistného na nemocenské poistenie zamestnanca je v úhrne mesačne najviac v období od 1. januára do 30. júna kalendárneho roka 1,5-násobok jednej dvanástiny všeobecného vymeriavacieho základu, ktorý platil v kalendárnom roku, ktorý dva roky predchádza kalendárnemu roku, v ktorom sa platí poistné na nemocenské poistenie, a v období od 1. júla do 31. decembra kalendárneho roka 1,5-násobok jednej dvanástiny všeobecného vymeriavacieho základu, ktorý platil v kalendárnom roku, ktorý predchádza kalendárnemu roku, v ktorom sa platí poistné na nemocenské poistenie, teda suma 20 267 Sk mesačne (platí od 1. 1. 2004 do 30. 6. 2004).
Všeobecný vymeriavací základ je 12-násobok priemernej mesačnej mzdy v hospodárstve SR zistenej Štatistickým úradom Slovenskej republiky.
Výpočet: Priemerná mesačná mzda v národnom hospodárstve za rok 2002 bola v sume 13 511 Sk.
12 x 13 511 = 162 132 Sk
Všeobecný vymeriavací základ je v sume 162 132 Sk.
Výpočet: (162 132 : 12) x 1,5 = 13 511 x 1,5 = 20 266,50
V období od 1. 1. 2004 do 30. 6. 2004 je maximálny vymeriavací základ zamestnanca na účely platenia poistného na nemocenské poistenie v sume 20 266,50 Sk, zaokrúhlene 20 267 Sk mesačne.
Vymeriavací základ na platenie poistného na dôchodkové poistenie zamestnanca a na platenie poistného na poistenie v nezamestnanosti zamestnanca je v úhrne mesačne najviac v období od 1. januára do 30. júna kalendárneho roka trojnásobok jednej dvanástiny všeobecného vymeriavacieho základu, ktorý platil v kalendárnom roku, ktorý dva roky predchádza kalendárnemu roku, v ktorom sa platí poistné na dôchodkové poistenie a poistné na poistenie v nezamestnanosti, a v období od 1. júla do 31. decembra kalendárneho roka trojnásobok jednej dvanástiny všeobecného vymeriavacieho základu, ktorý platil v kalendárnom roku, ktorý predchádza kalendárnemu roku, v ktorom sa platí poistné na dôchodkové poistenie a poistné na poistenie v nezamestnanosti, čiže 40 533 Sk mesačne (platí od 1. 1. 2004 do 30. 6. 2004).
Výpočet: (162 132 : 12) x 3 = 40 533
V prípade, ak zamestnanec (poistenec) vykonáva viacero činností zamestnanca, poradie povinnosti platiť poistné na nemocenské poistenie, poistné na dôchodkové poistenie a poistné na poistenie v nezamestnanosti pre zamestnanca sa určuje výškou jeho vymeriavacieho základu, pričom sa postupuje od vymeriavacieho základu najvyššieho k vymeriavaciemu základu najnižšiemu.
Ak je výška vymeriavacích základov zamestnanca rovnaká, prednostná povinnosť platiť poistné na nemocenské poistenie, poistné na dôchodkové poistenie a poistné na poistenie v nezamestnanosti pre zamestnanca sa viaže na vymeriavací základ dosiahnutý u toho zamestnávateľa, u ktorého poistenie zamestnanca vzniklo skôr.
V prípade, ak zamestnanec súčasne vykonáva aj činnosť povinne nemocensky poistenej a povinnej dôchodkovo poistenej samostatne zárobkovo činnej osoby, poistné na nemocenské poistenie a poistné na dôchodkové poistenie sa platí vždy prednostne z vymeriavacieho základu dosiahnutého z výkonu činnosti zamestnanca.
Ak poistenec vykonáva zárobkovú činnosť (zamestnanec vykonáva činnosť zamestnanca, je v pracovnom pomere na základe pracovnej zmluvy) a súčasne je dobrovoľne nemocensky poistená osoba, dobrovoľne dôchodkovo poistená osoba alebo dobrovoľne poistená osoba v nezamestnanosti, poistné na nemocenské poistenie, poistné na dôchodkové poistenie a poistné na poistenie v nezamestnanosti sa platí vždy prednostne z vymeriavacieho základu dosiahnutého z výkonu zárobkovej činnosti.
V prípade, ak poistenec vykonáva viacero zárobkových činností a súčasne je dobrovoľne nemocensky poistená osoba, dobrovoľne dôchodkovo poistená osoba alebo dobrovoľne poistená osoba v nezamestnanosti, poistné na nemocenské poistenie, poistné na dôchodkové poistenie a poistné na poistenie v nezamestnanosti sa platí vždy prednostne z výkonu viacerých zárobkových činností. Poradie povinnosti platiť poistné na nemocenské poistenie, poistné na dôchodkové poistenie a poistné na poistenie v nezamestnanosti z výkonu viacerých zárobkových činností sa určuje podľa § 138 ods. 17 prvá až tretia veta zákona č. 461/2003 Z. z. o sociálnom poistení, teda podľa výšky vymeriavacieho základu, pričom sa postupuje od vymeriavacieho základu najvyššieho k vymeriavaciemu základu najnižšiemu, podľa vzniku poistenia zamestnanca alebo z výkonu činnosti zamestnanca.
V prípade, ak nemocenské poistenie, dôchodkové poistenie a poistenie v nezamestnanosti trvalo len časť kalendárneho mesiaca, vymeriavací základ na platenie poistného na nemocenské poistenie, poistného na dôchodkové poistenie a poistného na poistenie v nezamestnanosti sa upraví tak, že vymeriavací základ pripadajúci na jeden deň sa vynásobí počtom dní nemocenského poistenia, dôchodkového poistenia a poistenia v nezamestnanosti v tomto kalendárnom mesiaci. Vymeriavací základ pripadajúci na jeden deň sa zaokrúhľuje na dve desatinné miesta nahor.
Stranu pripravila JUDr. Zuzana Macková, PhD.